עניינו של מחקר זה בהודאה הפומבית של בעל התוספות ר' יצחק בן אברהם (ריצב"א) בדבר חוסר יכולתו לממש את נישואיו בשנים הראשונות. אפרים אלימלך אורבך ראה בווידוי זה ביטוי לקדושה ולטהרה וליכולת לנתק את המיניות מאשמה ובושה. קביעה זאת יש לראות כחלק מהיומרה שהתקיימה במדעי היהדות לפיה ניתן במרחק של מאות שנים לעמוד על אופים ונטייתן הנפשית של דמויות רבניות. מחקר זה יידחה את מסקנתו של אורבך ויצביע על כך שהרתיעה מערום וממיניות היא תופעה מודרנית. בניגוד לכך בימי הביניים רחצה משותפת של גברים ונשים נתפסה כלגיטימית בחברה היהודית והכללית באירופה, ובני הזוג הנישאים לא נהנו מפרטיות ודיסקרטיות. ממילא הודאתו של ריצב"א אינה מצביעה על אישיות חריגה. המחקר גם ייבחן לעומק את כתב היד בו נתנה הודאתו של ריצב"א. כך יתברר שריצב"א תלה את הכישלון המיני בגילה הצעיר של אשתו הראשונה, ואין כאן הודאה גברית בחוסר תפקוד מיני. מסקנת המחקר משתלבת במחקר העדכני הכופר באמינותם של ניתוחים פסיכו-היסטוריים היוצאים מנקודת מוצא בדבר קיומה של אחדות אנושית המנותקת מזמן ומקום. ומניחים שכללי הפסיכולוגיה תקפים באותה מדה בכל הדורות.